Document ID: /roh_data/filtered/fineweb-2-filterrobots_roh.jsonl.gz/63619

Las autoritads svizras online
Igl è prudent da ponderar cur che Vus essas anc en vita tge che duai capitar cun Voss possess suenter Vossa mort. Tge regla la lescha e sur da tge parts da Vossa facultad pudais Vus disponer?
Sche la successiun d'ierta na correspunda betg a Vossas ideas, As stattan a disposiziun las suandantas pussaivladads:
Cun in testament pudais Vus dar a singulas persunas da Vossa facultad dapli u damain che quai ch'il dretg d'ierta prevesa. Singuls objects (collecziuns, cliniez) pudais Vus surdar sco legat a tschertas persunas. Er cundiziuns e pretensiuns pon vegnir fixadas en in testament.
Sche Vus n'avais nagins ertavels legals, pudais Vus far si Vossa entira facultad cun in testament ad ina persuna u ad ina instituziun.
Cun in contract d'ierta pudais Vus sco testadra u testader fixar durant la vita cunvegnas contractualas davart l'ierta cun Voss ertavels.
I dat dus differents geners da contracts d'ierta:
Per far in contract d'ierta contactai in funcziunari da documentaziun sco ina notara u in notar. Per far in contract d'ierta ston tut las persunas participadas esser maiorennas. Il contract d'ierta po vegnir midà u annullà pli tard mo, sche tut las persunas participadas èn perencletgas.
Cun ina donaziun durant la vita pudais Vus conceder ad autras persunas ina retratga anticipada da l'ierta. Donaziuns ch'il testader ha fatg durant ils ultims 5 onns da sia vita, ston – en cas d'ina ierta – vegnir gulivadas envers ils ertavels legals. Sche las parts obligatoricas na vegnan betg resguardadas, pon ils ertavels inoltrar in plant da reducziun.
Fixai donaziuns en scrit per evitar dispitas suenter Vossa mort.